**Referat**

|  |
| --- |
| **Møde:** Møde i Sundhedsdirektørernes Forretningsudvalg  **Tid**: Onsdag den 29/1 2014 kl. 9.00-12.00  **Sted:** Boulevarden 13  **Deltagere:** Bente Graversen, Leif Serup, Carsten Kaalbye, Jan Bendix, Maria Thorsager (ref.)  **Afbud:** Line Rohde Olsen, Jesper Hosbond  **Sagsnr.:** 2013-24536 |

**1. Status vedr. Sundhedsaftaler**

Der orienteres om status vedr. planlægning omkring arbejdet med ny sundhedsaftale mv. efter døgnseminar for fælles koordineringsgruppe d. 27.-28. januar 2014.

Følgende punkter vil blive berørt:

* Udpegning til arbejdsgrupper for de 4 overordnede indsatsområder
* Tids- og leveranceplan
* Kick-off arrangement d. 21. marts 2014

Da der arbejdes med proces og produkter d. 27. og 28. januar 2014, er det ikke muligt at vedlægge materiale på forhånd, men der vil blive omdelt nyeste materiale på mødet.

***Referat:***

*Der blev orienteret om det netop afholdte døgnseminar for den fælles koordineringsgruppe for sundhedsaftaler. Der har været et godt fagligt udbytte af dagene.*

*Der er blandt andet blevet arbejdet med en detaljeret tids- og procesplan, udarbejdelse af et målhierarki, der skal anvendes som redskab ved udarbejdelsen af den politiske sundhedsaftale og konkret planlægning ift. Sundhedsprofilkonferencen samt kick-off seminar for arbejdsgrupperne for de 4 indsatsområder.*

*Der blev drøftet udpegninger til de 4 arbejdsgrupper, en for hvert af de obligatoriske indsatsområder for den nye sundhedsaftale. Den kommunale arbejdsgruppe har udarbejdet bruttoliste over mulige medlemmer med en udvalgt klyngeindstilling til udpegningen. Disse indstillinger blev fulgt af FU.*

*Herudover blev det besluttet, at de 4 kommunale medlemmer af hver arbejdsgruppe internt vælger en formand mellem dem. Der er ikke krav om 1 formand fra hver klynge (bilag 1).*

*Der vil snarest muligt blive taget kontakt til medlemmer af arbejdsgrupper.*

*Foreløbigt program for kick-off seminar blev drøftet. FU udtrykte ønske om, at den kommunale medformand for Sundhedskoordinationsudvalget byder velkommen sammen med formanden. Herudover blev der lagt op til, at det kommunale sekretariat tager del i oplæg til arbejdsgrupperne vedr. oprydning mv. (formiddagens program).*

*Carsten Kaalbye deltager som medlem af FU med oplæg om sammenhængen mellem Praksisplan og Sundhedsaftale og den kommunale vinkel på proces og produkt.*

*D. 21. marts er der KL topmøde i Aalborg, så medlemmer af FU vil have svært ved at deltage i kick-off arrangementet, men programmet herfor tjekkes med henblik på at tilpasse tidsplanen for kick-off hertil.*

**2. Planlægning af introduktionsarrangement for politikere d. 6. februar 2014**

Planlægning af det politiske introarrangement fortsættes.

* Program og plan for dagen gennemgås
* Plan for opfølgning efter arrangementet, herunder forberedelse til møde i Sundhedskoordinationsudvalget

***Referat:***

*Programmet for dagen blev drøftet. Indholdet af Bente Graversens oplæg på dagen blev snakket igennem. Det er blandt andet vigtigt at få italesat overfor politikerne, hvad formålet med arrangementet er og hvad resultatet skal bruges til.*

*Efter arrangementet bliver FU samt medlemmer af SKU tilbage 30 min. og drøfter proces frem mod første møde i Sundhedskoordinationsudvalget.*

**3. Opfølgning på møde i Fælles FU d. 17. januar samt forberedelse til DAS og SKU møde d. 27. februar 2014**

Som opfølgning på drøftelse til møde i fælles FU d. 17. januar 2014 gennemgås plan for første møde i det nye Sundhedskoordinationsudvalg. Derudover skal den foreslåede proces for udarbejdelse af politisk Sundhedsaftale berøres, herunder model for inddragelse af de politiske styregrupper.

Drøftelse vedr. den kommunale medfinansiering af Kronikerenheden fortsættes.

***Referat:***

***Vedr. Kronikerenheden:*** *På sidste møde i Fælles FU blev den kommunale medfinansiering drøftet. Kommunerne udtrykte her skepsis ift. medfinansieringen på baggrund af den udvikling, som har fundet sted gennem den seneste periode efter at det fra regional side blev besluttet at integrere kronikerenheden direkte i den regionale organisation. På baggrund af denne indledende drøftelse, er det aftalt, at punktet tages op igen på Fælles FU mødet i marts.*

*Det skal overvejes kommunalt, om de nuværende ressourcer kan anvendes bedre andetsteds. Der orienteres om problemstillingen på det kommunale formøde inden DAS-mødet i februar.*

***Vedr. Økonomiaftalerne:*** *Videre proces vedr. notat om økonomiaftalerne drøftet.*

*Det kommunale notat tilpasses (større fokus på den eksisterende sundhedsaftale og indsatserne heri samt fokus på, hvad henholdsvis kommune og region skal levere i forbindelse med de foreslåede projekter). Notat fremsendes til FU til godkendelse. Efter godkendelse fremsendes notat til alle sundhedsdirektører til orientering og drøftes på formøde inden DAS møde sidst i februar.*

**4. Dialysepatienter**

Udkast til Samarbejdsaftale vedr. samarbejde om patienter i P.D.-hjemmedialyse blev drøftet på møde i Sundhedsdirektørernes forretningsudvalg d. 20. september 2013.

Det blev her besluttet, at Mariagerfjord Kommune (Carsten Kaalbye) skulle tage initiativ til at afholde møde med Frederikshavn Kommune omkring problematikken. På mødet skulle regionens udkast til samarbejdsaftale, herunder finansiering vurderes.

Mødet har nu været afholdt, og Carsten Kaalbye giver orientering om udfaldet heraf (se bilag 1, og evt. bilag 2 og 3 som er materiale, som blev drøftet på FU mødet i september).

***Referat:***

*Der var bred anerkendelse af det udarbejdede notat og vurderingerne heri. Konklusionen i notatet er:*

*”Kommunerne ønsker ikke at påtage sig det faglige ansvar ved brug af uuddannet personale. Endvidere skal gennemsnitstaksten beregnes på de tids- og takstmæssige forudsætninger, der er beskrevet i dette notat, således at taksten ender på et niveau, der afspejler kommunernes faktiske gennemsnitlige langsigtede udgifter, og som kan sammenlignes med taksterne i de øvrige regioner.*

*Såfremt Region Nordjylland ikke imødekommer disse krav, vil kommunerne være nødsaget til at undlade at varetage opgaven frem over. Regionen vil i så tilfælde alene kunne håndtere og have ansvaret for personalets uddannelsesniveau, aflønning og øvrige omkostninger. Dette betyder, at Region Nordjylland selv kan ansætte personale eller indgå kontrakter med private leverandører, men at Regionen vil bære ansvaret uden om kommunerne”.*

*Der tages kontakt til regionen med henblik på at få punktet optaget på dagsordenen til DAS mødet sidst i februar 2014. Indstilling skal her være, at der udarbejdes en ny aftale.*

**5. Orientering**

* **Vedr. Vederlagsfri Fysioterapi**

Der orienteres om status på området samt det kommende arbejde med Kontrolstatistik samt udarbejdelse af Praksisplan for Fysioterapi i første halvdel af 2014. Det skal desuden afklares, hvem der overtager Anne Krøjers nuværende rolle ift. Samarbejdsudvalg for Fysioterapi.

***Referat:*** *Sekretariatet orienterede om status på området. Der skal i februar og marts behandles kontrolstatistik for 2012. Herudover er arbejdet med en revidering af den nuværende Praksisplan på området indledt. I praksis vil det praktiske arbejde vedr. revideringen af planen blive udført af en regional konsulent og det kommunale sekretariat. Der blev desuden orienteret om aktuelle emner fra møder i Det kommunale netværk om vederlagsfri fysioterapi.*

* **Status vedr. forberedelse til første møde i Praksisplanudvalg d. 5. februar 2014**

Der orienteres om status for den administrative forberedelse af første møde i Praksisplanudvalget, som finder sted d. 5. februar 2014. Se bilag 4 (Udkast til Praksisplan, som den ser ud pt.) og bilag 5 (forslag til tidsplan).

***Referat:*** *Status på det administrative arbejde blev berørt. Der er generelt en god og konstruktiv tone i planlægningen. Der har ift. den fremlagte tidsplan fra regionen været forskellige drøftelser, hvor kommunerne har forsøgt at give Praksisplanudvalget mest mulig tid til at påvirke udformningen af Praksisplanen, indenfor rammerne af den meget stramme tidsfrist, som der er lagt op til fra centralt hold.*

*Lars Lund vil snarest fremsende nyeste udkast til Praksisplan til FU til orientering.*

* **Vedr. Organisering af indsatsen i forhold til mennesker med kronisk sygdom**

FU har tidligere drøftet problematik ift. en mulig oprettelse af referencegruppe for Multisygdom. Den kommunale medformand for Faglig Følgegruppe for Kronisk sygdom Charlotte Færch har fremsendt status, som bliver fremlagt på mødet.

***Referat:*** *Der har været en god proces med regionen, og der fremlægges på DAS-møde i februar notat med 3 modeller for den fremtidige organisering.*

* **Status vedr. igangværende udpegninger**

***Referat:*** *Der fremsendes pr. mail en oversigt over status på de udpegninger, som pt. er undervejs og status på disse.*

**6. Godkendelse af mødeplan for 2014**

Der er tidligere udmeldt datoforslag for 2014, men enkelte af disse var ikke velegnede. Der er behov for at finde ny mødedato i stedet for møde d. 14. februar, og 9. maj, eventuelt d. 11. april 2014. Alternative mødedatoer drøftes på mødet.

|  |  |
| --- | --- |
| **Tidligere udmeldte datoer:** | **Nye godkendte datoer:** |
| 14. februar 2014 kl. 9-11 | **7. februar kl. 15-16.30** |
| 28. marts 2014 kl. 9-11 | **Ok** |
| 11. april 2014 kl. 9-11 | **9. april 2014 kl. 15-17** |
| 9. maj 2014 kl. 9-11 | **12. maj kl. 9-11** |
| 8. august 2014 kl. 9-11 | **Ok** |
| 16. september 2014 kl. 13-15 | **Ok** |
| 9. oktober 2014 kl. 9-11 | **Ok** |
| 18. november 2014 kl. 13-15 | **Ok** |

***Referat:***

*Der blev planlagt nye mødedatoer. Alle datoer er indskrevet i skemaet herover og der er fremsendt indkaldelser hertil. Mødeplanen for 2014 er således på plads.*

**7. Eventuelt**

**Betjening af kommunalt udpegede politikere:**

***Referat:*** *FU udarbejdede på mødet en model for betjening af udpegede politikere (se bilag). Sekretariatet formidler oversigten til regionen med henblik på at få koblet direktørerne på mailudsendelser til de rette udvalg.*

*Det blev desuden drøftet, hvordan det sikres, at alle medlemmer af FU er orienteret om status på hele sundhedsområdet. Der skal findes en smidig model for dette. Punktet medtages på dagsorden til næste FU møde i februar.*

**KLs sundhedsstrategiske gruppe:**

***Referat:*** *Der afholdes møde i KLs sundhedsstrategiske gruppe i begyndelsen af februar. Sekretariatet tager kontakt til Lise Holten, KL, med henblik på at orientere om, at Jan Bendix har overtaget pladsen i dette forum efter Jesper Hosbond.*